钦定古今图书集成/明伦汇编/氏族典/第209卷 > 曹兴
## 钦定古今图书集成/明伦汇编/氏族典/第209卷 > 曹兴

按《鱼台县志》：“兴政子。为人魁岸倜傥，善骑射。弱冠代
父从征，以材武称。严实为东平行台时，选置帐前拔
突军。以攻襄阳、鄂州功，授东平路行军都镇抚，充本
军弹压。李璮据济南叛，从攻拔之，迁拔突弹压。至元
十三年，从中书右丞相伯颜南征，束创复战，下常州，
陞千夫长，令别统新附军五百人，以旌其功。江南平”，
入补宿卫，复北戌，度沙碛数千里，积南北功，授敕牒，
赐铜印、“忠显校尉”、卫军总管。引见，阅视材艺，大加优
赏，赐银符校尉，俾隶前卫。居则宿卫，出则扈从，如古
期门、羽林郎将之职，银符、朱绂，甚荣宠焉。至元二十
一年，告归。